CELEX: 32015D0424
Language: lv
Date: 2015-03-11 00:00:00
Title: Komisijas Īstenošanas lēmums (ES) 2015/424 ( 2015. gada 11. marts ), ar ko apstiprina lēmumu par izņēmumiem saskaņā ar Padomes Direktīvas 96/67/EK 9. pantu attiecībā uz dažu apkalpošanas uz zemes pakalpojumu sniegšanu Zagrebas starptautiskajā lidostā (izziņots ar dokumenta numuru C(2015) 473)

13.3.2015   
            
            
               LV
            
            
               Eiropas Savienības Oficiālais Vēstnesis
            
            
               L 68/50
            
         KOMISIJAS ĪSTENOŠANAS LĒMUMS (ES) 2015/424
   (2015. gada 11. marts),
   ar ko apstiprina lēmumu par izņēmumiem saskaņā ar Padomes Direktīvas 96/67/EK 9. pantu attiecībā uz dažu apkalpošanas uz zemes pakalpojumu sniegšanu Zagrebas starptautiskajā lidostā
   
      
         (izziņots ar dokumenta numuru C(2015) 473)
      
   
   (Autentisks ir tikai teksts horvātu valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1996. gada 15. oktobra Direktīvu 96/67/EK par pieeju lidlauka sniegto pakalpojumu tirgum Kopienas lidostās (1) un jo īpaši tās 9. panta 5. punktu,
   tā kā:
   1.   PAZIŅOTAIS LĒMUMS PAR IZŅĒMUMIEM
   
   
               (1)
            
            
               Ar 2014. gada 13. augusta vēstuli, kuru Komisija saņēma 2014. gada 1. septembrī, Horvātijas iestādes saskaņā ar Direktīvas 96/67/EK (turpmāk “direktīva”) 9. panta 3. punktu paziņoja, ka Horvātijas Republikas valdība, pamatojoties uz direktīvas 9. panta 1. punkta b) un d) apakšpunktu, ir pieņēmusi lēmumu par izņēmumiem attiecībā uz Zagrebas starptautisko lidostu. Horvātijas iestādes ar 2014. gada 1. decembra vēstuli, kuru Komisija saņēma 2014. gada 17. decembrī, sniedza papildu informāciju saistībā ar paziņojumu.
            
         
               (2)
            
            
               Paziņotajā lēmumā noteikti divi izņēmumi. Pirmkārt, ar to vienam pakalpojumu sniedzējam rezervē apkalpošanas uz zemes pakalpojumu kategorijas, kuras norādītas direktīvas pielikuma 3., 4. un 5. punktā (izņemot 5.1. punktu), proti, bagāžas apstrādi, kravas un pasta apstrādi attiecībā uz ienākošās, izejošās vai tranzīta kravas un pasta fizisko pārkraušanu starp lidostas termināli un gaisa kuģi, kā arī apkalpošanu uz perona, izņemot gaisa kuģu manevrēšanu uz zemes. Otrkārt, ar to aizliedz pašpakalpojumus minētajās trijās apkalpošanas uz zemes pakalpojumu kategorijās, izņemot gaisa kuģu manevrēšanu uz zemes. Abus izņēmumus piemēro divus gadus – no 2015. gada 1. janvāra līdz 2016. gada 31. decembrim.
            
         2.   PAŠREIZĒJĀ SITUĀCIJA ZAGREBAS STARPTAUTISKAJĀ LIDOSTĀ
   
   
               (3)
            
            
               Zagrebas starptautiskās lidostas ekspluatants ir Zagreb International Airport Jsc. Lidosta 2013. gadā apkalpoja 2,3 miljonus pasažieru.
            
         
               (4)
            
            
               Zagrebas starptautiskajā lidostā patlaban ir viens pasažieru terminālis, un tajā tiek būvēts jauns pasažieru terminālis un ar to saistītā infrastruktūra (perons, pievedceļi un autostāvvietas). Jaunais terminālis tiks pabeigts un uzsāks darbu ne vēlāk kā 2016. gada beigās. Tā jauda būs pieci miljoni pasažieru. Pašreizējais terminālis tiks slēgts, izņemot izmantošanai vispārējas nozīmes aviācijas vajadzībām un dažādām citām darbībām (biroju īre u. c.).
            
         
               (5)
            
            
               Saskaņā ar Horvātijas iestāžu teikto pašreizējā termināļa ierobežotās iespējas gan infrastruktūras, gan ekspluatācijas ziņā neļautu ekonomiski izdevīgā un efektīvā veidā piesaistīt papildu pakalpojumu sniedzējus apkalpošanas uz zemes pakalpojumu sniegšanai, kamēr tiek būvēts jaunais terminālis. Līdz ar jaunā pasažieru termināļa un jaunā perona būvniecības pabeigšanu un ekspluatācijas uzsākšanu atrisināsies platības un jaudas problēmas, kas saistītas ar pašreizējo infrastruktūru.
            
         
               (6)
            
            
               Saskaņā ar Horvātijas iestāžu teikto piekļuve bagāžas apstrādes, apkalpošanas uz perona un kravas un pasta apstrādes pakalpojumu tirgum patlaban ir atvērta. Tomēr līdz šim neviena trešā persona, kas būtu apkalpošanas uz zemes pakalpojumu sniedzējs, nav iesniegusi pieteikumu apstiprinājuma un licences saņemšanai nolūkā sniegt minētos apkalpošanas uz zemes pakalpojumus Zagrebas starptautiskajā lidostā. Minētos pakalpojumus lidostas lietotājiem patlaban sniedz Zagreb International Airport Jsc. ar tā pilnīgā īpašumā esoša meitasuzņēmuma starpniecību.
            
         
               (7)
            
            
               Zagrebas starptautiskajā lidostā tiek piemērota arī pašpakalpojumu veikšanas brīvība. Tomēr tikai viena aviokompānija patlaban veic pašpakalpojumus vienā apkalpošanas uz perona pakalpojumu apakškategorijā (pārtikas un dzērienu iekraušana un izkraušana). Neviens cits gaisa pārvadātājs nav paudis interesi veikt pašpakalpojumus.
            
         
               (8)
            
            
               Zagrebas starptautiskajā lidostā ir viena šķirošanas iekārta uz vietas reģistrētajai bagāžai un visai tranzīta bagāžai. Šķirošanas telpas platība ir 515 m2. Šķirošanas zona atrodas termināļa centrālās daļas pagrabstāvā.
            
         
               (9)
            
            
               Zagrebas starptautiskajā lidostā ir viens kravas terminālis, kura kopējā platība ir 2 160 m2, un viss kravas apstrādes process notiek šajā noliktavā. Ievērojamā telpas trūkuma dēļ visu šo procesu veic manuāli, izmantojot rokas instrumentus un autoiekrāvējus. Ekspluatācijā izmantojama kravas piegādes un saņemšanas platforma ar vienu iebraukšanas un izbraukšanas rampu atrodas muitas noliktavā atklātajā teritorijā.
            
         
               (10)
            
            
               Zagrebas starptautiskās lidostas kravas terminālis katru gadu apstrādā 8 000–8 500 tonnu kravas un pasta, un pasts no šā apjoma veido 1 000–1 500 tonnu gadā.
            
         
               (11)
            
            
               Zagrebas starptautiskajā lidostā ir viens komercaviācijas perons ar kopējo platību 140 000 m2 un 22 stāvvietām un vispārējas nozīmes aviācijas perons, kura kopējā platība ir 28 000 m2 un ietilpība 20 gaisa kuģi.
            
         3.   APSPRIEŠANĀS AR IEINTERESĒTAJĀM PERSONĀM
   
   
               (12)
            
            
               Saskaņā ar direktīvas 9. panta 3. punktu Komisija Eiropas Savienības Oficiālajā Vēstnesī publicēja Horvātijas iestāžu paziņotā lēmuma par izņēmumiem kopsavilkumu un aicināja ieinteresētās personas iesniegt savus apsvērumus.
            
         
               (13)
            
            
               Komisija saņēma vienu informācijas pieprasījumu no kāda apkalpošanas uz zemes pakalpojumu sniedzēja, kurš jautāja, vai izņēmuma piemērošanas periodā tiks rīkota konkursa procedūra tā, lai izvēlētais apkalpošanas uz zemes pakalpojumu sniedzējs varētu uzsākt darbību uzreiz pēc izņēmuma piemērošanas perioda beigām. Ieinteresētās personas citus apsvērumus neiesniedza.
            
         4.   LĒMUMA PAR IZŅĒMUMIEM NOVĒRTĒJUMS, ŅEMOT VĒRĀ DIREKTĪVU
   
   
               (14)
            
            
               Horvātijas iestādes lēmumu par izņēmumiem pamatoja ar direktīvas 9. panta 1. punkta b) un d) apakšpunktu, ar kuriem ir atļauts sakarā ar īpašiem ierobežojumiem attiecībā uz pieejamo platību vai jaudu rezervēt vienam pakalpojumu sniedzējam vienu vai vairākas direktīvas 6. panta 2. punktā minētās pakalpojumu kategorijas un aizliegt pašpakalpojumus attiecībā uz direktīvas 7. panta 2. punktā minētajām pakalpojumu kategorijām.
            
         
               (15)
            
            
               Saskaņā ar direktīvas 9. panta 2. punkta a) apakšpunktu Horvātijas iestādes ir norādījušas, ka abus izņēmumus piemēro apkalpošanas uz zemes pakalpojumu kategorijām, kuras minētas direktīvas pielikuma 3., 4. un 5. punktā, izņemot 5.1. punktu, proti, bagāžas apstrādei, kravas un pasta apstrādei un apkalpošanai uz perona, izņemot gaisa kuģu manevrēšanu uz zemes.
            
         
               (16)
            
            
               Attiecībā uz bagāžas apstrādi Komisija uzskata, ka ar iesniegtās informācijas palīdzību Horvātijas iestādes ir pierādījušas, ka nav iespējams apstrādei piesaistīt citu trešo personu papildus lidostas apkalpošanas uz zemes pakalpojumu struktūrvienībai vai kādam pašpakalpojumus veicošam lidostas lietotājam.
            
         
               (17)
            
            
               Telpa, kurā notiek darbība, ir ierobežota un šaura, un bagāžas ratiņu manevrēšana ir apgrūtināta. Īpašas problēmas sagādā bagāžas šķirošana visnoslogotākajos periodos, kad darbojas abas reģistrācijas letes. Tādējādi nav pietiekami daudz vietas, lai efektīvi varētu darboties vairāki pakalpojumu sniedzēji.
            
         
               (18)
            
            
               Šo telpas trūkuma problēmu nav iespējams atrisināt pašreizējos apstākļos, jo bagāžas šķirošanas iekārtas atrašanās vietas dēļ nav iespējams paplašināt iekārtu, atvēlot tai papildu zonas. Ņemot vērā gruntsūdeņu līmeni un ar to saistīto applūšanas risku, pazemes stāva izmantošana nebūtu pieņemams risinājums. Šķirošanas iekārtas paplašinājuma būvniecība ārējā atrašanās vietā arī prasītu ievērojamu pārbūvi, kas lielā mērā ietekmētu pašreizējos satiksmes procesus un radītu apjomīgus izdevumus, pie tam šādas iekārtas efektivitāte būtu apšaubāma.
            
         
               (19)
            
            
               Attiecībā uz kravas un pasta apstrādi Komisija uzskata, ka ar iesniegtās informācijas palīdzību Horvātijas iestādes ir pierādījušas, ka nav iespējams apstrādei piesaistīt citu trešo personu papildus lidostas apkalpošanas uz zemes pakalpojumu struktūrvienībai vai kādam pašpakalpojumus veicošam lidostas lietotājam.
            
         
               (20)
            
            
               Kravas termināļa lielums ir ierobežots. Kravas piegādes un saņemšanas platformai ir tikai viena iebraukšanas un izbraukšanas rampa, un tas būtiski samazina platformas ekspluatācijas funkcionalitāti, ja norobežotajā telpā atrodas vairāki autovilcēji, gaidot vai veicot iekraušanu un izkraušanu. Tādējādi nav pietiekami daudz vietas, lai piesaistītu vēl kādu pakalpojumu sniedzēju.
            
         
               (21)
            
            
               Komisija šajā kontekstā atzīmē arī, ka kravas un pasta apjoms ir aptuveni 8 000–8 500 tonnu gadā, kas ir ievērojami mazāk par robežvērtību 50 000 tonnu kravas, kura direktīvā noteikta attiecībā uz pienākumu atvērt apkalpošanas uz zemes pakalpojumu sniegšanu trešām personām un atļaut pašpakalpojumus.
            
         
               (22)
            
            
               Attiecībā uz apkalpošanu uz perona, izņemot gaisa kuģu manevrēšanu uz zemes ielidošanas un izlidošanas laikā, Komisija uzskata, ka ar iesniegtās informācijas palīdzību Horvātijas iestādes ir pierādījušas, ka nav iespējams apkalpošanai piesaistīt citu trešo personu papildus lidostas apkalpošanas uz zemes pakalpojumu struktūrvienībai vai kādam pašpakalpojumus veicošam lidostas lietotājam.
            
         
               (23)
            
            
               Zagrebas starptautiskās lidostas lidojumu grafiku raksturo trīs īslaicīgi visnoslogotākie periodi, proti, no rīta, pēcpusdienā un vakarā. Lai apmierinātu visas prasības saistībā ar gaisa kuģu savlaicīgu apkalpošanu, šajos visnoslogotākajos periodos salīdzinoši īsā laikā nākas ekspluatēt daudzas un dažādas aprīkojuma vienības.
            
         
               (24)
            
            
               Ir problemātiski atrast stāvlaukumu, kur novietot šādu lielu daudzumu aprīkojuma vienību. Ņemot vērā platību, ko aizņem ēkas un citas konstrukcijas, gaisa kuģu stāvvietu tuvumā nav pieejama vieta jaunu papildu aprīkojuma vienību novietošanai. Lidostas vadībai jau tagad ir sarežģīti atrast vietu esošajām aprīkojuma vienībām. Problēma vēl vairāk saasinās ziemā, kad ierobežotajā stāvlaukumā tiek novietota arī sniega novākšanas un izvešanas tehnika. Tādējādi stāvvietu trūkuma dēļ nav iespējams piesaistīt citu pakalpojumu sniedzēju.
            
         
               (25)
            
            
               Tomēr iepriekšminētie ierobežojumi stāvvietu trūkuma dēļ neattiecas uz gaisa kuģu manevrēšanu uz zemes, jo šo pakalpojumu sniegšanai nav nepieciešams apjomīgs aprīkojums. Uz šiem pakalpojumiem neattiecas Horvātijas iestāžu paziņotais lēmums par izņēmumiem, un tāpēc gaisa kuģu manevrēšanas pakalpojumu sniedzēju skaits Zagrebas starptautiskajā lidostā netiks ierobežots.
            
         
               (26)
            
            
               No Komisijai pieejamās informācijas izriet, ka 2013. gada decembrī Zagrebas starptautiskajā lidostā uzsākta jauna termināļa būvniecība. Gaidāms, ka jaunā termināļa būvniecības pirmais posms tiks pabeigts 2016. gadā un terminālis varēs uzsākt darbību pirms 2016. gada beigām. Jaunā termināļa jauda būs pieci miljoni pasažieru gadā, un tajā būs jauna, pilnībā integrēta bagāžas apstrādes sistēma, jauns perons, kā arī jauni manevrēšanas ceļi un pievedceļi. Horvātijas iestādes paskaidroja, ka līdz ar jaunā termināļa būvniecības pabeigšanu un ekspluatācijas uzsākšanu tiks novērsti pašreizējie platības un jaudas ierobežojumi. Tāpēc jaunā termināļa būvniecību un ekspluatāciju var uzskatīt par piemērotu pasākumu ierobežojumu novēršanai saskaņā ar 9. panta 2. punkta b) apakšpunktu.
            
         
               (27)
            
            
               Horvātijas iestāžu paziņotajā lēmumā par izņēmumiem noteikto izņēmumu darbības termiņš ir ierobežots, proti, tas ir divi gadi. Tādējādi ir ievērotas direktīvas 9. panta 6. punktā noteiktās prasības.
            
         
               (28)
            
            
               Visbeidzot, ņemot vērā iepriekšminēto – it sevišķi pašreizējo situāciju Zagrebas starptautiskajā lidostā, minēto izņēmumu robežas materiālajā un laika ziņā un pasākumus, kas veikti esošo ierobežojumu novēršanai, – Komisija uzskata, ka izņēmumi nevajadzīgi neietekmē direktīvas mērķus, nekropļo konkurenci starp apkalpošanas uz zemes pakalpojumu sniedzējiem un/vai pašpakalpojumus veicošiem lidostas lietotājiem un nesniedzas tālāk par vajadzīgo, kā noteikts direktīvas 9. panta 2. punkta otrajā daļā.
            
         
               (29)
            
            
               Šajā saistībā ņemts vērā arī tas, ka izņēmumos noteiktos ierobežojumus nediskriminējoši piemēro visiem (potenciālajiem) apkalpošanas uz zemes pakalpojumu sniedzējiem, izņemot lidostas apkalpošanas uz zemes pakalpojumu struktūrvienību, un visiem pašpakalpojumus veicošiem lidostas lietotājiem, tas, ka līdz šim neviens apkalpošanas uz zemes pakalpojumu sniedzējs vai lidostas lietotājs nav prasījis atļauju veikt apkalpošanu uz zemes Zagrebas starptautiskajā lidostā, lai gan patlaban nav piekļuves ierobežojumu trešajām personām, kas ir pakalpojumu sniedzēji, vai pašpakalpojumu veikšanas tiesību ierobežojumu, kā arī tas, ka neviena ieinteresētā persona nav iebildusi pret lēmumu par izņēmumiem. Attiecībā uz saņemto jautājumu par iespējamo konkursa procedūru Komisija atgādina Horvātijas iestāžu pienākumu savlaicīgi nodrošināt atbilstību visiem attiecīgajiem Savienības tiesību noteikumiem šajā ziņā, tostarp direktīvas 11. pantam.
            
         
               (30)
            
            
               Šis lēmums neskar Līguma par Eiropas Savienības darbību 102. pantu, kas vienam vai vairākiem uzņēmumiem, kam ir dominējošs stāvoklis iekšējā tirgū vai būtiskā tā daļā, šāda stāvokļa ļaunprātīgu izmantošanu aizliedz kā nesaderīgu ar iekšējo tirgu un tiktāl, ciktāl tā var iespaidot tirdzniecību starp dalībvalstīm.
            
         5.   SECINĀJUMS
   
   
               (31)
            
            
               Tāpēc, ņemot vērā Komisijas veiktās izskatīšanas rezultātu un pēc apspriešanās ar Horvātijas Republiku, būtu jāapstiprina lēmums par izņēmumiem, ko minētā dalībvalsts pieņēmusi saskaņā ar direktīvas 9. panta 1. punkta b) un d) apakšpunktu attiecībā uz Zagrebas starptautisko lidostu un kas Komisijai paziņots 2014. gada 1. septembrī un 2014. gada 17. decembrī.
            
         
               (32)
            
            
               Šajā lēmumā paredzētie pasākumi ir saskaņā ar atzinumu, ko sniegusi direktīvas 10. pantā minētā padomdevēja komiteja,
            
         IR PIEŅĒMUSI ŠO LĒMUMU.
   1. pants
   Ar šo apstiprina lēmumu par izņēmumiem, ko Horvātijas Republika pieņēmusi saskaņā ar Direktīvas 96/67/EK 9. panta 1. punkta b) un d) apakšpunktu attiecībā uz Zagrebas starptautisko lidostu un kas Komisijai paziņots 2014. gada 1. septembrī un 2014. gada 17. decembrī.
   2. pants
   Šis lēmums ir adresēts Horvātijas Republikai.
   
      Briselē, 2015. gada 11. martā
      
         
            Komisijas vārdā –
         
         
            Komisijas locekle
         
         Violeta BULC
      
   
   
      (1)  OV L 272, 25.10.1996., 36. lpp.